



**ДО**

**Г-Н ГЕОРГИ БОГДАНОВ**

**ИЗПЪЛНИТЕЛЕН ДИРЕКТОР НА**

**НАЦИОНАЛНА МРЕЖА ЗА ДЕЦАТА**

**КОАЛИЦИЯ „ДЕТСТВО 2025“**

**ЧРЕЗ: Г-ЖА БОРЯНА КЛИМЕНТОВА**

**ПРОГРАМЕН ДИРЕКТОР КЪМ**

**НАДЕЖДА И ДОМОВЕ ЗА ДЕЦАТА – КЛОН БЪЛГАРИЯ**

На Ваш № 200/02.06.2021 г.

**УВАЖАЕМИ ГОСПОДИН БОГДАНОВ,**

**УВАЖАЕМА ГОСПОЖО КЛИМЕНТОВА,**

Оценяваме ангажираността Ви към процеса на деинституционализация на грижата за деца в България, потвърдена и на проведената среща на 18 юни 2021 г. Повдигнатите от Вас въпроси са изключително важни за гарантирането на по-добро качество на живот за децата в риск. Вярваме, че постигането на целите на Националната стратегия „Визия за деинституционализацията на децата в Република България“ е споделена отговорност на всички ангажирани институции и организации.

Във връзка с поставените от Вас въпроси относно закриването на последните четири домове за медико-социални грижи за деца (ДМСГД) на 21 юни 2021 г. проведохме среща с представители на Министерство на здравеопазването (МЗ). На нея обсъдихме предизвикателствата пред процеса, свързан със закриването на тези домове, които произтичат и от значителното забавяне на проектните дейности по създаването на новите интегрирани здравно-социални услуги за резидентна грижа за децата с тежки увреждания. Отчитайки, че основната цел на процеса на деинституционализация на грижата за деца е не самото извеждане на децата от ДМСГД, а цялостното подобрение на начина им на живот, включително и осигуряване на качествена грижа, считаме, че интегрираният подход на работа е основополагащ за всички бъдещи действия. Съгласни сме с Вас, че подготовката на децата за преместване е изключително важна част за ефективността на процеса. Поради това планирането на грижата за децата за извеждането им от ДМСГД ще продължи да се основава на индивидуален подход, с активното участие на всички ангажирани страни на местно ниво. Целта е плавен преход към новите условия на живот, съобразен с потребностите и интересите на всяко едно дете. Това налага и допълнителни усилия за подобряване на координацията между всички участници, включително и чрез редовен обмен на информация.

Във връзка с изразените от Вас притеснения относно устойчивостта на мерките за подкрепа на приемната грижа, както вече Ви информирахме и на срещата на 18 юни 2021 г., за нас осигуряването на качествена приемна грижа е изключително важен приоритет. Затова и напълно споделяме позицията Ви за осигуряване на устойчивост на подкрепящите приемната грижа дейности. Както знаете, Законът за социалните услуги (ЗСУ) за първи път предвижда създаването на стандарт за финансиране от държавния бюджет на дейностите за подкрепа на приемната грижа (дейности за набиране и оценяване на кандидати за приемни семейства, обучение, взаимно адаптиране, подкрепа и наблюдение на отглеждането на детето). Тъй като всички финансови стандарти по ЗСУ са обвързани с приемането на Националната карта на социалните услуги, утвърждаването на стандарта за подкрепящите приемната грижа дейности също е обвързан със срока за приемането на картата. Поради това, търсим възможности за допълнително проектно финансиране с европейски средства до приемането на стандарта съгласно ЗСУ.

Във връзка с предложението Ви за намаляване на броя на децата, настанени в ЦНСТ, т.е. за намаляване на капацитета на центровете, и за въвеждане на високи стандарти за качество на тази услуга, в момента се разработва Наредба за качеството на социалните услуги. Представители на Вашите организации участват в работната група. Ще бъдем благодарни да ни предоставите Вашите предложения за стандарти за качество не само по отношение на резидентната грижа за деца, но и другите видове социални услуги. В наредбата ще бъдат включени не само максималния брой на потребителите за всяка социална услуга, но и минималните изисквания за броя и квалификацията на необходимите служители. Считаме че въпросите, свързани с максималния брой на децата в едно място за предоставяне на социални услуги за резидентна грижа, изискват сериозен професионален анализ, включително и отчитайки възможностите за осигуряване на квалифицирани специалисти, които да поемат директната работа и грижа за децата. Конкретните параметри за минималния и максималния брой на ползващите определена социална услуга в една специализирана среда следва да се определят след консултации с широк кръг от професионалисти.

Напълно подкрепяме и изразената в писмото Ви позиция за прозрачност и постоянен мониторинг и контрол на процеса на деинституционализация в България. Както знаете, в рамките на Постоянната експертна работна група за подпомагане координацията на изпълнението на Плана за действие за изпълнение на Националната стратегия „Визия за деинституционализацията на децата в Република България“ се изготвят годишни мониторингови доклади. До м. декември 2021 г. следва да се осъществи мониторинг относно изпълнението на актуализирания план към стратегията, както и оценка на необходимостта от последващата му актуализация. Считаме, че двамата съпредседатели на групата следва да гарантират провеждането на задълбочен и открит анализ.

В заключение, отново бих искал да Ви благодаря за срещата, на която имах възможност лично да се запозная с Вашите позиции и предложения. В името на най-добрия интерес и безопасността на децата, ще разчитаме на Вашето активно партньорство и подкрепа.

